इंडिया और भारत तो पहले से ही मौजूद थे। इन 25 वर्षों में हुआ यह है कि इंडिया का भारत से लगभग संपूर्ण सम्बन्ध विच्छेद हो गया है। इंडिया के लोगों के खाने-पीने, रहने, पढ़ने-लिखने, इलाज कराने, आने-जाने के साधन, मनोरंजन के साधन, सभी का कोई मेल भारत से नहीं रह गया है सिर्फ एक संबंध है, वह यह कि भारत के लोग इंडिया के लोगों के लिए सस्ते श्रम का स्रोत हैं। भारत वाले इंडिया के लोगों के लिए उत्पादन करने तथा सेवा करने के लिए प्रस्तुत हैं। हाँ, यह भी हुआ है कि भारत के लोगों के पास स्वाभिमान और आत्मगौरव से जीने के लिए जो थोड़े-बहुत अपने साधन थे उन्हें भी छीन लिया गया है। इसका सब से ज्यादा शिकार आदिवासी और 80 प्रतिशत छोटे किसान हुए हैं। विकास परियोजनाओं के नाम पर अब तक लगभग 7 करोड़ लोगों को बेदखल होना पड़ा है अर्थात उनसे उनके आर्थिक साधन (जमीन, जंगल, नदियां) और उनका सामाजिक-सांस्कृतिक परिवेश छीन कर दर-दर भटकने को विवश कर दिया गया है। एक और महत्वपूर्ण बात यह हुई है कि इंडिया वालों के लिए भारत के लोग अदृश्य हो गए हैं। यह कुछ ऐसा ही हुआ है जैसे भारत के गाँवों में लगता था कि सिर्फ द्विज रहते हैं, बहुलांश शूद्रों की आबादी अदृश्य होती थी। 80 प्रतिशत दलितों - अति पिछड़ी जातियों का, लगता था, गाँवो में कोई अस्तित्व ही नहीं है। वे श्रम करने तथा सेवा करने के लिए ब्राह्मणों और ठाकुरों, लालाओं के टोलों में आते थे। फिर अपने टालों में सिमट और सिकुड़ जाते थे। गाँव की पहचान भी द्विजों से ही होती थी।